ນາຍົກຍີ່ປຸ່ນ ສະເໜີທີ່ຈະລາອອກ ໃນໄວໆນີ້
ນາຍົກລັດຖະມົນຕີຍີ່ປຸ່ນ ສະເໜີຈະລາອອກ ໃນອີກບໍ່ດົນ ຂະນະທີ່ພັກຂອງທ່ານ ລອດພົ້ນຈາກການລົງມະຕິ ບໍ່ໄວ້ວາງໃຈ
ນາຍົກລັດຖະມົນຕີຍີ່ປຸ່ນທ່ານ Naoto Kan ໄດ້ສະເໜີ ທີ່ຈະລາອອກ ໃນໄລຍະສອງສາມເດືອນຂ້າງໜ້ານີ້ ໃນ ການຖະແຫລງ ຫຼາຍໆຊົ່ວໂມງ ກ່ອນການລົງມະຕິບໍ່ໄວ້ ວາງໃຈໃນສະພາແຫ່ງຊາດ ທີ່ປະສົບກັບຄວາມລົ້ມແຫຼວ ໃນການທີ່ຈະຍຸບລັດຖະບານຂອງທ່ານນັ້ນ ທ່ານ Kan ກ່າວຕໍ່ກອງປະຊຸມ ຂອງພັກປະຊາທິປະໄຕ ຍີ່ປຸ່ນຂອງທ່ານ ໃນວັນພະຫັດມື້ນີ້ວ່າທ່ານຢາກຈະມອບ ອຳນາດໃຫ້ແກ່ພວກລຸ້ນໜຸ່ມນ້ອຍ ເວລາໃດທີ່ຊ່ອງທາງ ໃນການຮັບມື ກັບຜົນກະທົບຂອງແຜ່ນດິນໄຫວໃນວັນທີ 11 ມີນາ ມີຄວາມຈະແຈ້ງຕື່ມຂຶ້ນ ທ່ານ Kan ພວມຖືກກົດດັນໃຫ້ລາອອກທ່າມກາງຄວາມ ບໍ່ພໍໃຈໃນຂອບເຂດທີ່ກວ້າງຂວາງຂອງປະຊາຊົນ ກ່ຽວ ກັບການຮັບມືຂອງທ່ານໃນການມ້ຽນມັດ ລຸນຫຼັງທີ່ໄດ້ເກີດໄພແຜ່ນດິນໄຫວ ແລະຜົນກະທົບ ຈາກວິກິດການທີ່ໂຮງໄຟຟ້ານິວເຄລຍ Fukushima ສະມາຊິກຂອງພັກຫຼາຍສິບຄົນໄດ້ກ່າວວ່າ ເຂົາເຈົ້າຈະເຂົ້າຮ່ວມກັບພັກຝ່າຍຄ້ານໃນການລົງມະຕິບໍ່ໄວ້ວາງໃຈລັດຖະບານ ຊຶ່ງພາໃຫ້ ພວກນັກວິເຄາະບໍ່ແນ່ໃຈວ່າ ຍັດຕິດັ່ງກ່າວຈະຜ່ານຫຼືບໍ່ ແຕ່ວ່າໃນທີ່ສຸດແລ້ວສະມາຊິກຂອງພັກປະຊາທິປະໄຕຍີ່ປຸ່ນສ່ວນໃຫຍ່ກໍໄດ້ໃຫ້ການສະໜັບ ສະໜຸນຕໍ່ທ່ານ Kan ແລະຍັດຕິບໍ່ໄວ້ວາງໃຈລັດຖະບານ ກໍໄດ້ຮັບການປະລາໄຊດ້ວຍຄະ ແນນສຽງ 293 ຕໍ່ 152 ທ່ານ Kan ໄດ້ເວົ້າວ່າ ທ່ານຈະຍຸບສະພາ ແລະສັ່ງໃຫ້ມີການ ເລືອກຕັ້ງໃໝ່ ຖ້າການລົງມະຕິຫາກຜ່ານສະພາ